Ne Obliviscaris (band)

**Ne Obliviscaris** (latin for "glem ikke") er et seksmanns progressiv-metalband fra Melbourne, Australia. 

Bandet ble startet av Marc «Xenoyr» Campbell og Adam Cooper i april 2003, og besto opprinnelig av fire medlemmer. Line-upen består pr. 2025 av James Dorton (growl vokal), Tim Charles (fiolin og ren vokal), gitaristene Matt Klavins og Benjamin Baret, Martino Garattoni (bass) og Dan Presland (trommer).

Musikken deres er stilmessig forankret i ekstremmetal, men bandet henter inspirasjon fra en rekke musikalske stiler inkludert death, black, thrash og melodisk metal – samt klassisk, jazz, avantgarde og flamenco.

## Historie

### Tidlige år (2003–2011)
Ne Obliviscaris ble dannet i april 2003 av vokalist Xenoyr og bassist Adam Cooper, som fikk med seg andregitarist Adam Boddy og en kvinnelig sopran; Sheri-Jesse Tantawy. Fiolinist og ren-vokalist Tim Charles ble med i september samme år. 

Bandet gikk gjennom en rekke endringer i besetningen før de ga ut en uavhengig tre-spors demo, *The Aurora Veil*, i 2007. 

Trommeslager Dan Presland – som hadde kommet med i 2005 – forlot bandet tidlig i 2010, kort tid etter å ha spilt inn trommesporet til bandets debutalbum *Portal of I*. Han ble erstattet av Nelson Barnes tidlig i 2012, men på grunn av store avstander mellom Barnes' bosted i Queensland og bandets tilholdssted i Melbourne sluttet han like etter og Presland returnerte i august 2012.

### ''Portal of I'' (2012–2014)
Debutalbumet *Portal of I* ble lansert i mai 2012, etter forsinkelser da gitarist Corey King forlot bandet i 2007 og erstatteren Benjamin Barets visumsøknadsprosess trakk ut i tid.  De tre låtene fra demoen ble spilt inn på nytt og inkludert på debutalbumet, som generelt fikk positiv mottagelse.

Lanseringsturneen gikk blant annet til Japan, Kina, Taiwan, Hong Kong og Thailand. De var også headliner for Progfest 2012 i Australia.

Låta «And Plague Flowers The Kaleidoscope» fra *Portal of I* havnet på undervisningsplanen ved Sydney Conservatorium of Music, der den ble analysert for kvaliteter ved komposisjonen.

### ''Citadel'', verdensturneer, sparking av Cygnus (2014–2017)
Album nummer to, *Citadel*, ble innspilt i løpet av 2013 og utgitt på selskapet Season of Mist i november 2014. Også dette albumet ble godt mottatt, med berømmelse av arrangementenes kompleksitet.  Albumet nådde 42. plass på australske ARIA Albums Chart.

I juni 2014 lanserte bandet en folkefinansieringskampanje med tanke på en verdensturné. Målet på $40 000 AUD ble nådd på bare to dager, og det endelige beløpet på over $80 0000 AUD satte australsk rekord for musikkrelatert folkefinansiering.

Under den påfølgende verdensturnéen returnerte Ne Obliviscaris til Asia som support for Fleshgod Apocalypse. I tillegg besøkte de Europa og Nord-Amerika som support for det britiske bandet Cradle of Filth, og de spilte for første gang i India, som headlinere for Unmaad-festivalen i Bangalore.

I juli 2016 reiste bandet på egen turné i Nord-Amerika. De hadde også konserter i Storbritannia og Irland. Samme høst deltok de sammen med Oceans of Slumber på Enslaveds jubileumsturné i Europa, «Spinning Wheel Ritual», og spilte egne show i Australia i november–desember 2016.

26. januar 2017 ble det kjent at bandets mangeårige bassist Brendan "Cygnus" Brown var sparket, etter påstander om vold i hjemmet. Etter anklager om å ha visst om – og dekket over – Cygnus' oppførsel i årevis, kom bandet og Cygnus med en offisiell, felles uttalelse. Bandet fremholdt at de kun hadde visst om en enkelthendelse mellom Cygnus og moren seks år tidligere, som han ble frikjent i retten for, og at de umiddelbart ekskluderte ham fra bandet da den fulle sannheten kom for en dag. Cygnus bekreftet dette, og uttalte at hendelsen med moren seks år tidligere dreide seg om at han "for første gang slo tilbake etter fysisk og seksuell mishandling gjennom oppveksen", og at han ikke hadde snakket med henne siden til tross for hans påstand om at moren trakasserte ham, kjæresten hans, og ved enkelte tilfeller også medlemmer av bandet. Cygnus har skiftet navn til Brendan James, og siden 2019 gjort karriere som naturfotograf med makrofoto av insekter og amfibier som spesialisering. Han har også designet en blitsdiffuser for makrofoto.

### ''Urn'' og ''Exul'' (2017–)
Ne Obliviscaris' tredje album, *Urn*, ble lansert i oktober 2017, samtidig med en en musikkvideo for låta «Intra Venus». Robin Zielhorst (Cynic, Exivious, Our Oceans), bidro som studiobassist. I månedene før albumslipp ga bandet ut singlene «Urn (Part I) - And Within the Void We Are Breathless» og «Urn (Part II) - As Embers Dance In Our Eyes».

Med låta «Intra Venus» vant de Independent Music Award 2018 for beste metal-/hardcore-låt.

Nyttårsaften 2019 annonserte plateselskapet Season of Mist planene om et fjerde Ne Obliviscaris-album i 2020. På grunn av nedstengningene under pandemien ble plata først forsinket til 2021, deretter til 2022.

Innspillingen av albumet var ferdig sommeren 2022, og den første singelen, «Equus», ble sluppet i desember sammen med en tilhørende musikkvideo. Albumet, *Exul*, ble lansert i mars 2023.

I januar 2025 forlot grunnlegger Marc «Xenoyr» Campbell bandet etter en langvarig pause, og James Dorton ble offisielt annonsert som ny vokalist. Dorton hadde da turnert med bandet siden 2023.

## Bruk av crowdfunding
Ne Obliviscaris har benyttet crowdfunding, eller folkefinansiering, ved flere tilfeller. I tillegg til kampanjen i 2014 for å finansiere verdensturné var de et av de første bandene som tok i bruk en abonnementsbasert tjeneste gjennom Patreon mikrobetalingsplattform i mars 2016. Beslutningen om å bruke Patreon genererte en del kontroverser på sosiale medieplattformer, som vokalist og fiolinist Tim Charles reagerte på:– I stedet for å godta en fremtid uten inntekt har vi tatt grep for å endre kurs... og det funker! Vi har nå sikret oss over 5600 USD i månedlige abonnementer, og for første gang på 12 år får vi faktisk betalt for å være en del av NeO. Som en del av dette lanserer vi et nytt medlemskap med unikt innhold for våre dedikerte fans!

## Bandmedlemmer

### Nåværende medlemmer

* Tim Charles – fiolin , ren/melodisk vokal 
* Matt Klavins – rytmegitar 
* Benjamin Baret – hovedgitar 
* Martino Garattoni – bass , koring 
* Daniel Presland – trommer  
* James Dorton – growl/scream vokal 

### Tidligere medlemmer

* Sheri-Jesse Tantawy – ren/melodisk vokal 
* Adam Boddy – gitar 
* Adam Cooper – bass 
* Corey Baker – trommer 
* Corey King – gitar 
* Nelson Barnes – trommer 
* Brendan «Cygnus» Brown – bass 
* Kevin Paradis – trommer 
* Marc «Xenoyr» Campbell – growl/scream vokal 

### Gjeste-/sesjonsmusikere

* Robin Zielhorst – bass 
* Ludovico Cioffi – rytmegitar 
* James Dorton – growl/scream vokal 

## Diskografi
**Studioalbum**

* *Portal of I* (2012)
* *Citadel* (2014)
* *Urne* (2017)
* *Exul* (2023)

**EPer**

* *The Aurora Veil* (2007) – demo
* *Sarabande to Nihil* (2015) – nyinnspillinger av tidligere materiale fra 2004–2005
* *Hiraeth* (2015) – nyinnspillinger av tidligere materiale fra 2004–2005

## Referanser